Folketing
2002-12-11

Nå, jamen så taler jeg som ordfører, det var fint, så har jeg også længere taletid, men den bruger jeg nok ikke. Jeg vil godt lige sige til hr. Ole Vagn Christensen, og nu må han godt høre utrolig meget efter: Vores arbejdsmarkedsordfører var så venlig at stikke mig et stykke papir, som vores udmærkede beskæftigelsesminister har udarbejdet, og nu citerer jeg ordret fra ting i forbindelse med finansloven for år 2000, som Socialdemokratiet stod i spidsen for. Nu citerer jeg ordret: Der fremgik bl.a. følgende bemærkning til lovforslaget i sin tid fra Socialdemokratiet: Som led i de samlede økonomiske overvejelser foreslås det i forbindelse med finansloven for år 2000, at 40 mio. kr. af renteafkastet i FerieKontosystemet i år 2000 skal indbetales til statskassen og resten til Arbejdsmarkedets Feriefond. Kan det så siges meget tydeligere, at det præcis er nøjagtig det samme, som Socialdemokratiet gjorde? Og så står de nu her og kritiserer den nuværende regering og dermed specielt Dansk Folkeparti, fordi vi har været med til det her. Jeg glemte at sige citat slut. Det sidste, jeg sagde, stod ikke heri. Men det er faktisk utrolig vigtigt at få det slået fast for hr. Ole Vagn Christensen, så han ikke løber med en halv vind, som man så tit gør i det store parti, som ikke er så stort længere.